Document ID: 32001D0659

Komisijas Lēmums
(2001. gada 6. augusts),
ar ko groza Lēmumu 94/984/EEK attiecībā uz svaigas mājputnu gaļas ievešanu no Brazīlijas
(izziņots ar dokumenta numuru C (2001) 2469)
(Dokuments attiecas uz EEZ)
(2001/659/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 26. jūnija Direktīvu 91/494/EEK par dzīvnieku veselības prasībām, kas reglamentē svaigas mājputnu gaļas tirdzniecību Kopienas iekšējā tirgū un svaigas mājputnu gaļas importu no trešām valstīm [1], kurā jaunākie grozījumi izdarīti ar Direktīvu 1999/89/EK [2], un jo īpaši tās 11. un 12. pantu,
tā kā:
(1) Komisijas 1994. gada 20. decembra Lēmumā 94/984/EK, ar ko nosaka dzīvnieku veselības nosacījumus un veterināros sertifikātus svaigas mājputnu gaļas ievešanai no noteiktām trešām valstīm [3], kurā jaunākie grozījumi izdarīti ar Lēmumu 2001/598/EK [4], ir paredzēti veterinārie sertifikāti, kuriem ir divi atšķirīgi - A parauga un B parauga - veselības apliecinājumi, kurus lieto atkarībā no Ņūkāslas slimības situācijas attiecīgajā valstī.
(2) Dažiem Brazīlijas reģioniem ir tiesības izmantot A parauga sertifikātu mājputnu gaļas eksportam uz Kopienu.
(3) Dažas mājputnu saimes, kas nav paredzētas tirdzniecībai, Gojasas štatā skāruši Ņūkāslas slimības uzliesmojumi. Tādējādi šis Brazīlijas reģions, kurš drīkst eksportēt uz Kopienu svaigu mājputnu gaļu, vairs nav brīvs no Ņūkāslas slimības.
(4) Pārbaude, ko 2000. gada oktobrī Brazīlijā veica Komisijas dienesti, lai novērtētu dzīvnieku veselības situāciju, un no Brazīlijas iestādēm saņemtā papildu informācija liecina par to, ka viņu slimības kontroles pasākumi attiecībā uz Ņūkāslas slimības uzliesmojumiem ir līdzvērtīgi tiem pasākumiem, kas noteikti ar Padomes 1992. gada 14. jūlija Direktīvu 92/66/EEK, ar ko ievieš Kopienas pasākumus Ņūkāslas slimības kontrolei [5], kurā jaunākie grozījumi izdarīti ar Austrijas, Somijas un Zviedrijas Pievienošanās aktu.
(5) Pamatojoties uz to, ir lietderīgi arī turpmāk ļaut ievest no šā reģiona svaigu mājputnu gaļu. Tādēļ ir jāgroza A parauga veselības apliecinājums.
(6) Ir lietderīgi ierobežot šā lēmuma darbības jomu līdz mājputnu sugām, uz kurām attiecas Padomes 1971. gada 15. februāra Direktīva 71/118/EEK par veselības problēmām, kas ietekmē tirdzniecību ar svaigu mājputnu gaļu [6], kurā jaunākie grozījumi izdarīti ar Direktīvu 97/79/EK [7], un vajadzības gadījumā citām mājputnu sugām noteikt dzīvnieku nosacījumus un veterināro sertifikāciju atsevišķā lēmumā.
(7) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmuma 94/984/EK II pielikuma 2. daļas A paraugu groza saskaņā ar šā lēmuma pielikumu.
2. pants
Šis lēmums attiecas uz svaigu mājputnu gaļu, ko sertificē no 2001. gada 1. septembra.
3. pants
Šis lēmums ir adresēts dalībvalstīm.
Briselē, 2001. gada 6. augustā

Labels: 3
17
18